Sklep Sveta

z dne 18. junija 2003

o spremembi Sklepa Sveta 2000/604/ES o sestavi in statutu Odbora za ekonomsko politiko

(2003/475/ES)

SVET EVROPSKE UNIJE JE -

ob upoštevanju Pogodbe o ustanovitvi Evropske skupnosti in zlasti člena 209 Pogodbe,

ob upoštevanju mnenja Komisije [1],

ob upoštevanju naslednjega:

(1) Odbor za ekonomsko politiko je predviden v členu 272 Pogodbe.

(2) Svet je dne 29. septembra 2000 sprejel Sklep 2000/604/ES o sestavi in statutu Odbora za ekonomsko politiko [2].

(3) Ta statut Odboru omogoča, da je doslej pravilno deloval.

(4) Ob upoštevanju sklepa, ki so ga sprejeli voditelji držav ali vlad konec decembra 2002 na zasedanju Evropskega sveta v Kopenhagnu, je 10 novih članic dne 16. aprila 2003 podpisalo pristopno pogodbo k Evropski uniji in se bodo priključile dne 1. maja 2004.

(5) Odbor za ekonomsko politiko mora učinkovito delovati tudi po širitvi.

(6) Sestavo in statut Odbora za ekonomsko politiko je zato treba revidirati -

(14) Države članice, Komisija in Evropska centralna banka morajo biti v Odboru ustrezno zastopane. Vsaka od njih mora imenovati dva člana.

SPREJEL NASLEDNJI SKLEP:

Člen 1

Sklep 2000/604/ES se spremeni, kakor sledi:

(a) uvodna izjava 14 se nadomesti z naslednjim:

"(14) Države članice, Komisija in Evropska centralna banka morajo biti v Odboru ustrezno zastopane. Vsaka od njih mora imenovati dva člana."

(b) Priloga se nadomesti s Prilogo k temu sklepu.

Člen 2

Ta sklep začne veljati 1. julija 2003.

V Luxembourgu, 18. junija 2003

Za Svet

Predsednik

G. Drys

[1] UL C 127, 29.5.2003, str. 33.

[2] UL L 257, 11.10.2000, str. 28.

--------------------------------------------------

PRILOGA

PRILOGA

STATUT ODBORA ZA EKONOMSKO POLITIKO

DEL I NALOGE ODBORA

Člen 1

1. Brez poseganja člena 114 in 207 Pogodbe Odbor za ekonomsko politiko (v nadaljnjem besedilu "odbor") sodeluje pri pripravi dela Sveta na področju usklajevanja gospodarskih politik držav članic in Skupnosti ter daje nasvete Komisiji in Svetu.

2. Odbor pomaga pripravljati delo Sveta z zagotavljanjem ekonomskih analiz, mnenj o metodologijah in predlogov za oblikovanje političnih priporočil, ki se nanašajo zlasti na strukturne politike za izboljšanje možnosti rasti in zaposlovanja v Skupnosti. S tem v zvezi se osredotoči zlasti na:

(a) delovanje trga dobrin, kapitala, storitev in delovne sile, vključno z razvojem plač, produktivnosti, zaposlovanja in konkurenčnosti,

(b) vlogo in učinkovitost javnega sektorja ter dolgoročno vzdržnost javnih financ,

(c) širše gospodarske posledice posebnih politik, ki se nanašajo na primer na okolje, raziskave in razvoj ter socialno kohezijo.

3. Brez poseganja v člena 114 in 207 Pogodbe odbor podpira delo Sveta na zgoraj navedenih področjih, zlasti pri oblikovanju širših smernic gospodarske politike, in sodeluje pri postopku večstranskega nadzora iz člena 99(3) Pogodbe. S tem v zvezi odbor vodi redne preglede po državah, s posebnim poudarkom na strukturnih reformah v državah članicah.

4. Brez poseganja v člena 130 in 207 Pogodbe odbor sodeluje pri delu Sveta v okviru naslova Pogodbe v zvezi z zaposlovanjem.

5. Odbor podpira Ekonomsko-finančni odbor, zlasti na področju spremljanja kratkoročnega in srednjeročnega makroekonomskega razvoja v državah članicah in Skupnosti z zagotavljanjem analiz in mnenj, ki se nanašajo predvsem na metodološka vprašanja v zvezi z medsebojnim vplivom strukturnih in makroekonomskih politik ter na razvoj plač v državah članicah in Skupnosti.

6. Odbor zagotavlja okvir, v katerem poteka makroekonomski dialog na tehnični ravni, ki vključuje predstavnike odbora (vključno z Evropsko centralno banko), Ekonomsko-finančni odbor, Odbor za zaposlovanje, Komisijo in socialne partnerje.

7. Komisija se posvetuje z odborom o največji stopnji povečanja neobveznih izdatkov splošnega proračuna Evropskih skupnosti iz člena 272 Pogodbe.

Člen 2

Odbor oblikuje mnenja na zahtevo Sveta, Komisije, Ekonomsko-finančnega odbora ali na lastno pobudo.

Člen 3

Odbor pri izvajanju svojih nalog tesno sodeluje z Ekonomsko-finančnim odborom, kadar poroča Svetu. Kadar odbor pomaga pripravljati širše smernice gospodarskih politik, poroča Ekonomsko-finančnemu odboru. Svoje delo usklajuje z Odborom za zaposlovanje in drugimi odbori ter delovnimi skupinami, ki pripravljajo delo Sveta na področjih, za katera so ti odbori in delovne skupine pristojni.

DEL II SESTAVA

Člen 4

1. Države članice, Komisija in Evropska centralna banka imenujejo vsaka po dva člana odbora.

2. Člani odbora so izbrani med višjimi uradniki, ki imajo izredne sposobnosti na področju oblikovanja ekonomskih in strukturnih politik.

Člen 5

Člane odbora pri izpolnjevanju nalog vodijo splošne koristi Skupnosti.

DEL III PREDSEDNIK IN SEKRETARIAT

Člen 6

1. Odbor izvoli izmed svojih članov predsednika in največ tri podpredsednike, in sicer z večino glasov ter za dobo dveh let. Dveletni mandat praviloma ni obnovljiv.

2. Predsednik lahko prenese svojo glasovalno pravico na drugega člana delegacije.

Člen 7

Če predsednik ne more izvrševati svojih nalog, ga nadomesti eden od podpredsednikov odbora.

Člen 8

1. Odboru pomaga sekretariat pod vodstvom sekretarja. Sekretarja in osebje sekretariata, ki je potrebno za izvajanje nalog sekretariata, zagotovi Komisija. Sekretarja imenuje Komisija po posvetovanju z odborom. Sekretar in njegovo osebje, pri opravljanju svojih nalog za odbor, delujeta v skladu z navodili odbora.

2. Izdatki odbora so zajeti v proračunu Komisije.

DEL IV POSTOPKI

Člen 9

Mnenja ali poročila so sprejeta z večino glasov članov, kadar je potrebno glasovanje. Vsak član ima en glas. Kadar pa gre za dajanje nasveta ali mnenja o vprašanjih, o katerih bo Svet morda pozneje odločal, lahko člani centralnih bank in Komisije polno sodelujejo pri razpravi, ne morejo pa sodelovati pri glasovanju. Odbor poroča tudi o manjšinskih ali nasprotnih stališčih, izraženih med razpravo.

Člen 10

Praviloma lahko na sestankih odbora govorijo samo člani. V izjemnih okoliščinah lahko predsednik odloči drugače.

Člen 11

Odbor lahko poveri preučitev posebnih vprašanj pododborom ali delovnim skupinam. Predsedovanje takim skupinam prevzame član odbora, ki ga imenuje odbor.

Člen 12

Odbor, pododbori ali delovne skupine lahko zaprosijo za pomoč strokovnjake.

Člen 13

Odbor skliče predsednik na lastno pobudo ali na zahtevo Sveta, Komisije ali najmanj petih članov.

Člen 14

1. Odbor praviloma zastopa predsednik; odbor lahko še zlasti pooblasti predsednika, da poroča o razpravah ter ustno razloži mnenja in poročila, ki jih je odbor pripravil.

2. Predsednik odbora je odgovoren za vzdrževanje stikov odbora z Evropskim parlamentom, ki mora biti ustrezno obveščen o delu odbora.

Člen 15

1. Če ni odločeno drugače, je delovanje odbora zaupno. Isto pravilo se uporablja za delovanje njegovih pododborov ali delovnih teles.

2. Poročila ali mnenja, ki jih odbor pripravlja, so na voljo javnosti, potem ko so poslana naslovniku, razen če obstajajo izjemno pomembni razlogi, da ostanejo še naprej zaupna.

Člen 16

Odbor sprejme svoj poslovnik.

--------------------------------------------------